《上右丞相梁国公》
宋代·曾丰

三月桃花水发洪，游鱼挟雨乘长风。去折禹门浪三重，满意须臾蜕为龙。

门道潭潭石齿齿，鱼初踊跃中委靡。岂后有挽前有柅，雷犹未与火其尾。

破山霹雳放焰烧，平睨浪花轻一跳。拿云攫雾扑九霄。

吾骨雅似龙坎坷，已搭龙门犹隔锁，化龙莫惜五雷火。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。